送胥平叔太博通判湖州
作者：梅堯臣
朝代：宋

paragraphs: 依依堤邊柳，泛泛水中舟。
舟行無遠近，柳影不隨流。
東風欲粉絮，相逐江上頭。
正見鮆魚來，貫條尾脩脩。
使斫橫刀膾，便銷千里愁。
檣端燕暫語，即飛入高樓。
樓上饒客飲，共候風色柔。
明朝同挂帆，直過南徐州。
吳地多平湖，纜柂明鏡秋。
芙蕖拂雨舷，女艇花底謳。
不羨乘五馬，却逢羅敷羞。
此官當此時，莫憶塵中游。